**ספר שמואל ב'**

**חלוקת הספר**:

פרקים א'-ד': מלכות דויד על שבט יהודה במקביל למלכות איש בושת.

פרקים ה'-י': מלכות דויד על כל העם בגדולתה.

פרקים י"א- כ': חטא דויד ובת שבע, והעונשים שקיבל דויד על חטאו.

פרקים כ"א-כ"ד: השלמות למלכות דויד (לא עפ"י סדר האירועים שהם קרו בפועל).

**סיכום שמואל ב' פרק ז' - בנין בית ה' ומלכות בית דויד**

\* דויד ישב בביתו וה' הניח לו מכל אויביו.

\* דויד אומר לנתן הנביא - אני יושב בבית, ואילו ארון ה' בתוך יריעה (במשכן שעשוי מבדים). כוונת דויד היא שהוא רוצה לבנות את בית המקדש.

\* נתן עונה - עשה כלבבך.

\* בלילה ה' אומר לנתן לומר לדויד:

1. "האתה תבנה לי בית?!" הרי א. עד היום לא ישבתי בבית (אלא באוהל ובמשכן). ב. לא בקשתי בית.

2. אני (ה') לקחתיך מהצאן להיות מלך. בנך יבנה לי בית. אם בנך יחטא הוא ייענש, אך חסדי לא יסור ממנו, וממלכתך תהיה לעולם. הערה: הבטחה זו היא ניגוד למה שקרה לשאול שהמלכות סרה ממשפחתו).

\* נתן מספר חזיון זה לדויד.

\* תגובות דויד להבטחות ה': א. מודה לה' ואומר שאינו ראוי לכך.

ב. מתפלל לה' שעם ישראל יישאר לעולם העם הנבחר.

ג. מבקש שההבטחות על המשך מלכותו יתקיימו.

**סיכום שמואל ב' פרק ח' - דויד מרחיב את תחומי הממלכה ומארגנה**

\* דויד נלחם בפלשתים ולוקח מהם את מתג האמה (הכוונה לעיר גת ששלטה על ערים אחרות, כמו שמתג (= רסן) שולט על הבהמה ומכוון אותה).

\* דויד נלחם במואב, ומודד אותם בחבל: 2 חבלים - הוא ממית, וחבל אחד - מחיה. (כלומר שני שליש מהמואבים - המית, ושליש - החיה. חז"ל אומרים שהוא עשה זאת כנקמה על שהם הרגו את הוריו ואת אחיו).

\* דויד נלחם בהדדעזר מלך צובה, ולוכד פרשים ולוחמים. הוא מעקר את רכביהם (=מוריד את הרגליים לבהמות שנושאות את הרכב) ורק 100 רכב לא עיקר.

\* ארם דמשק באה לעזור לצובה, ודויד מכה גם בהם.

\* דויד שם נציבים (= פקידים) בארם דמשק, וארם נהיו עבדים לדויד.

\* תועי מלך חמת שלח את יורם בנו שיביא לדויד מנחה, בגלל שדויד הכה את הדדעזר שהיה האויב שלו.

\* דויד מקדיש לה' את המנחה הזו, וגם את כל השלל שבא לידו מכל כיבושיו (מארם, ממואב, מבני עמון, מפלשתים, מעמלק ומצובה).

\* דויד שם נציבים באדום, ואדום נהיו עבדים לדויד.

\* בסוף הפרק מופיעה רשימת שרי דויד.

**סיכום שמואל ב' פרק ט' - חסדי דויד עם בית שאול**

\* דויד קורא לציבא עבדו של שאול, ושואל האם נשאר מישהו ממשפחת שאול ("האפס עוד איש לבית שאול"), כדי שיוכל לעשות אתו חסד? הערה: דויד רוצה לגמול עם בית שאול חסד בגלל אהבתו ליונתן, והברית שהם כרתו.

\* ציבא עונה שנשאר מפיבושת (בנו של יונתן), שנמצא בביתו של מכיר בן עמיאל במקום שנקרא לו דבר. דויד שולח (אנשים) להביא את מפיבושת והם נפגשים.

\* דויד אומר למפיבושת: 1. השדה והרכוש של שאול ימסרו לך (כדי לגמול חסד עם זרעו של יונתן).

2. אתה תאכל לחם (= אוכל) על שולחני כל ימי חייך.

\* דויד מצוה על ציבא, שהוא + 15 בניו + 20 עבדיו, יעבדו את האדמה בשביל מפיבושת.

\* ציבא מסכים לדברי דויד.

\* למפיבושת בן בשם מיכא.

**סיכום שמואל ב' פרק י' - מלחמת ישראל בעמון**

**הרקע למלחמה (ביזוי עבדי דויד, והתארגנות עמון למלחמה):**

\* נחש מלך עמון מת, ובנו חנון מולך במקומו.

\* דויד שולח את עבדיו לנחם את חנון (בגלל שנחש עשה חסד עם דויד).

\* שרי עמון אומרים לחנון, שעבדי דויד באו בשביל לרגל. בעקבות כך חנון מבזה את עבדי דויד: הוא מגלח חצי מזקנם, חותך את בגדיהם, ומשלחם חזרה לארץ.

\* דויד אומר לעבדיו (שהיו מבוישים) לשבת ביריחו עד שזקנם יגדל.

\* בני עמון רואים שנבאשו בדויד (= נמאסו על דויד), ולכן מתכוננים למלחמה - הם קוראים לארם בית רחוב ולארם צובה ולמלך מעכה ולאיש טוב שיבואו לעזור להם.

\* דויד שולח את יואב ואת הצבא להלחם.

**הקרב פתח השער (של עמון):**

\* בני עמון והעמים שאתו מקיפים את ישראל משני הצדדים.

\* יואב מחליט לפצל את הכוחות - יואב עם חלק מהצבא נלחמים נגד ארם, ואילו אבישי ושאר הלוחמים נלחמים נגד בני עמון.

\* יואב אומר לאבישי שמי שיצטרך עזרה השני יעזור לו, ושה' יעשה הטוב בעיניו.

\* תוצאות הקרב: ארם נסים מפני יואב, ובעקבות כך עמון נסים מאבישי, וכך ישראל מנצחים.

**הקרב בחלאמה בעבר הירדן:**

\* הדדעזר מלך ארם מחדש את המלחמה, ושולח את שובך בראש הצבא.

\* דויד אוסף את ישראל, עובר את הירדן לחלאמה, ונלחם.

\* תוצאות הקרב: 1. דויד מנצח. 2. דויד הורג את שובך. 3. המלכים (מכונים בשם "עבדי הדדעזר") כורתים ברית עם דויד. 4. ארם לא מעיזים יותר לעזור לעמון במלחמה.

**שמואל ב' פרק י"א - חטא דויד ובת שבע**

**הרקע**

\* דויד שולח את יואב וישראל להכות את עמון, הם מכים ועושים מצור על העיר רבה. דויד עצמו נשאר בירושלים.

**חטאו של דויד**

\* לקראת ערב דויד עלה לגג, וראה משם את בת שבע בת אליעם (אשתו של אוריה החתי) רוחצת (הכוונה טובלת במקווה כדי להיטהר לאחר שהייתה נידה).

\* דויד שוכב עם בת שבע והיא נהיית בהריון.

**ניסיונות דויד להסתיר את חטאו**

**הניסיון הראשון וכישלונו:**

\* דויד חושש שהדבר יתגלה, ולכן קורא לבעלה אוריה מהמלחמה, ואומר לו שירד לביתו (דויד קווה שאוריה ישכב עם בת שבע, וכך יחשוב שבת שבע בהריון ממנו).

\* אוריה לא יורד לביתו, ומסביר לדויד שזה לא נראה לו מתאים שהוא ישכב בביתו בזמן שבני ישראל נלחמים ונמצאים בשדה.

**הניסיון השני וכישלונו:**

\* דויד אומר לאוריה להישאר בירושלים יום נוסף, ואז דויד נותן לו אוכל ושתייה וגורם לאוריה להשתכר (דויד קווה שכשאוריה ישתכר הוא ירד לביתו), אך אוריה בכל זאת לא יורד לביתו.

**הניסיון השלישי והצלחתו הזמנית:**

\* דויד רואה שלא הצליח בתכניתו, ולכן שולח למחרת עם אוריה ספר (= מכתב) ליואב, שכתוב בו: תשים את אוריה בין ראשוני הלוחמים, ואז לפתע תחזרו לאחור בלעדיו, כדי שאוריה ימות בקרב (מטרת דויד הייתה - שכך הוא יוכל להתחתן עם בת שבע, והאנשים יחשבו שהיא נהייתה בהריון לאחר הנישואין).

\* יואב שם את אוריה עם הלוחמים שבחזית ליד העיר רבה, אנשי העיר יוצאים ונלחמים בהם, ואז אוריה ולוחמים נוספים מתים.

\* יואב שולח מלאך (= שליח) לספר לדויד מה שקרה. יואב אומר לשליח: אם דויד יכעס על שמתו לוחמים מישראל, ויאמר למה נגשתם לחומת העיר - הרי זה מעשה מסוכן, שהרי גם אבימלך מת בתבץ בגלל שהתקרב לחומה ואישה זרקה עליו פלח רכב. אז תענה לדויד שגם אוריה מת, וכך דויד יירגע.

\* השליח מספר לדויד מה שקרה - שמתו חיילים וגם שאוריה מת.

\* דויד עונה שיאמר ליואב שלא יצטער, כי תמיד במלחמה מתים, ושימשיך להלחם.

\* בת שבע שמעה שבעלה מת. היא ספדה לו, דויד נשא אותה לאישה ונולד לו ממנה בן.

\* בעיני ה' היה רע מה שדויד עשה.

**סיכום שמואל ב' פרק י"ב - משל כבשת הרש ע"י נתן, העונש לדויד, וכיבוש עמון**

\* משל כבשת הרש: ה' שולח את נתן הנביא לדויד והוא אומר לו את משל כבשת הרש: היה איש עשיר שהיה לו הרבה צאן ובקר. הגיע אליו אורח (= הלך), והוא הלך לאדם עני, ולקח ללא רשותו את הכבשה היחידה שהייתה לו, ועשה ממנה אוכל לאורח.

\* תגובות דויד למשל: 1. מגיע לאיש העשיר מוות. 2. עליו לשלם לעני ארבע כבשות.

\* הנמשל - תגובת נתן: נתן אומר לדויד את הנמשל ואומר לו - אתה האיש העשיר!

|  |  |
| --- | --- |
| **המשל** | **הנמשל** |
| לאיש עשיר יש הרבה כבשות | לדויד יש הרבה נשים |
| לאיש עני יש כבשה אחת | לאוריה יש אישה אחת (בת שבע) |
| בא אורח לאיש העשיר | בא יצר הרע לדויד |
| העשיר לקח את כבשת הרש ונתן לאורח | דויד לקח את אשת אוריה, וסיפק את תאוות היצר הרע |

\* התוכחה לדויד: נתן מוכיח את דויד ואומר לו שהוא כפוי טובה לה' - ה' הצילו משאול והמליכו למלך, ואילו הוא ביזה את דבר ה' - הרג את אוריה, ואת בת שבע לקח לאישה.

\* העונשים שיהיו לדויד עפ"י דברי נתן:

1. לא תסור חרב מביתו עד עולם (כלומר רבים מזרעו ימותו) - בגלל שנשא את בת שבע.

2. מישהו מבית דויד, ישכב עם נשי דויד בגלוי (בפרהסיה) - עונש על כך שדויד שכב עם בת שבע בסתר.

\* תגובת דויד לעונשים: חטאתי לה'! (הערה: דויד בניגוד לשאול ישר מודה שחטא).

\* תגובות נתן: 1. ה' העביר חטאתך ולא תמות. 2. בגלל שביזית את ה' - בנך שנולד מבת שבע ימות.

\* בנו של דויד נהיה חולה, דויד מתפלל, צם וישן על הארץ, וכעבור שבוע הבן מת.

\* עבדי דויד חוששים לומר זאת לדויד, אך דויד מבין זאת מכך שראה אותם מתלחשים.

\* דויד קם ואוכל ומחליף בגדיו.

\* עבדי דויד לא מבינים כיצד דווקא עכשיו דויד מתעודד, ודויד מסביר שלפני כן צם והצטער כי קווה שה' ירחם, אך עכשיו כבר הילד מת, ואין מה לעשות והצער לא יעזור.

\* בת שבע ילדה לדויד עוד בן, דויד קורא לו-שלמה, ונתן קרא לו (עפ"י ה') - ידידיה.

\* הפרק ממשיך בתיאור כיבוש רבת בני עמון (שהתחיל בפרק הקודם) ע"י יואב, יואב כובש את עיר המים, וכיוון שהוא רוצה לכבד את דויד, הוא קורא לו שילכוד את העיר רבה באופן סופי, כדי שהניצחון יחשב של דויד.

\* דויד כובש את העיר, שם את כתר מלכם על ראשו, ואת העם של עמון מייסר והורג (במגרה, בחריצי הברזל, ובמלבן).

**סיכום שמואל ב' פרק י"ג - מעשה אמנון ותמר**

\* אמנון (בנו של דויד) התאהב בתמר אחות אבשלום (בנו של דויד), ולא ידע איך להשיגה.

\* יונדב בן שמעה (שמעה הוא אחיו של דויד) חברו של אמנון, מציע לו שיעשה עצמו חולה, וכשאביו דויד יבוא לבקרו, יבקש ממנו שתמר אחותו תבוא לביתו, להכין לו אוכל (= בריה).

\* אמנון עושה כעצת יונדב, דויד מסכים, ותמר באה ומלבבת לו לביבות בביתו.

\* תמר מגישה לאמנון לאכול, הוא מוציא את כל האנשים שהיו אתו, ומבקש מתמר לשכב איתו. תמר מסרבת, מבקשת שלא יעשה מעשה נבלה כזה, ומציעה לו שיבקש מדויד רשות לשאת אותה לאישה.

\* אמנון אונס את תמר, ולאחר מכן שנא אותה מאוד, וביקש ממנה ללכת.

\* תגובות תמר לאונס: 1. תמר מבקשת מאמנון שלא ישלחה. הוא מסרב ומסלק אותה מביתו.

2. תמר קורעת את כתונת הפסים שעליה (כתונת שלבשו בנות המלך הבתולות).

3. תמר שמה אפר על ראשה וצעקה.

\* תגובת דויד לאונס: כעס מאוד.

\* תגובות אבשלום לאונס: 1. אומר לתמר לשתוק, ולא לשים לב לעניין.

2. שונא את אמנון ולא מדבר איתו מטוב עד רע.

3. הורג את אמנון (ראה פירוט בהמשך):

\* כעבור שנתיים ערך אבשלום מסיבה (כי גזזו את צאנו), הוא הזמין את דויד ואת אחיו. דויד לא רצה להכביד ולא רצה לבא, והסכים לאחר הפצרות אבשלום, לשלוח במקומו את אמנון.

\* נערי אבשלום הורגים את אמנון כפי שציוה אותם אבשלום, ושאר בני המלך ברחו.

\* לדויד מגיעה שמועה שאבשלום הרג את כל בני המלך, ולכן דויד ועבדיו קורעים בגדיהם.

\* יונדב אומר לדויד שהשמועה לא הייתה מדויקת, ורק אמנון הומת כנקמה על אונס תמר.

\* הנער הצופה רואה הרבה אנשים מתקרבים, יונדב אמר שזו הוכחה שהוא צדק, ואכן בני המלך מגיעים לדויד והם בוכים.

\* אבשלום בורח לתלמי מלך גשור והיה שם 3 שנים, ודויד החל להתגעגע אליו.

**סיכום שמואל ב' פרק י"ד - האישה התקועית גורמת להחזרת אבשלום**

\* יואב מזמין אישה חכמה מתקוע, אומר לה להתחפש לאישה אבלה ואמר לה מה לומר למלך.

\* האישה באה למלך ומספרת: אני אלמנה והיו לי 2 בנים. בן אחד הרג את השני, ועכשיו בני משפחתי רוצים להרוג את הבן שהרג, ואני מסרבת כי אם יהרגוהו משפחתי תכחד.

\* דויד מבטיח לאישה שבנה לא ימות.

\* האישה התקועית אומרת לדויד אם כך אתה מרחם על בני שהרג, אז מדוע אתה לא מרחם על בנך שהרג (אבשלום), ומדוע אינך מחזירו הביתה?

\* דויד שואל את האישה האם יואב תכנן את כל הסיפור הזה שהיא ספרה לו? והאישה עונה שדויד צודק ושהוא חכם כמלאך האלוקים.

\* דויד אומר ליואב להחזיר את אבשלום. יואב מחזירו לירושלים, אך דויד אינו רוצה לראותו.

\* אבשלום היה יפה מאוד, נולדו לו 3 בנים ובת אחת ושמה תמר.

\* עברו שנתיים מאז שאבשלום חזר, והוא עדיין לא ראה את דויד. אבשלום פעמיים ביקש מיואב לבא אליו והוא סרב, ובעקבות כך אבשלום אומר לעבדיו להצית את חלקת השעורים של יואב באש. יואב מגיע לאבשלום, ואבשלום מבקש ממנו שיסדר לו פגישה עם דויד. יואב עושה זאת, ודויד ואבשלום נפגשים.